《襄阳隆中四十四韵》
明代·黄辉

斩蛟寒浦外，何处卧龙岑。
乱世燕齐事，高人管乐心。
隆中山故阖，汉上日偏沈。
鱼水应奇会，蜗庐耐数寻。
乾坤交顾盼，雷雨动萧森。
感激轻强弱，营综妙古今。
鹰扬师尽跃，虎视敌全瘖。
王略无偏正，天威有纵禽。
雄图文武略，密计鬼神临。
纠合忘残局，艰危失断金。
屯田判不退，按堵了无侵。
风送回旗影，星疏冷剑镡。
木牛机少泄，巾帼辱犹任。
多垒挥戈气，秋原别主忱。
三分宁夙画，二表自余音。
宇宙纶巾老，山河阵苾沉。
荆梁寒色迥，宛閟乱流深。
苔色还遗井，松声岂故林。
短茅存露井，叠剑引霜碪。
寂寞军前泪，虚无世外琴。
笔筹空简策，羽扇奈氛祲。
执御甘相属，沾书共欲禁。
水流深感岁，云出讵为霖。
抚稻思圭里，看桃怆荡阴。
英雄俱往迹，叹息此弥襟。
想像躬耕罢，归来抱膝吟。

作者简介：明四川南充人，字平倩，一字昭素。万历十七年进士，改庶吉士，授编修。时同馆诗文推陶望龄，书画推董其昌，辉诗及书与之齐名。袁中道称其诗奇而藻，但佳作多散佚。官终少詹事兼侍读学士。有《贻春堂集》、《铁庵诗选》。